Jurgis Radvila I

Jurgis Radvila I, Jurgis Radvila Heraklis (, , 1480 m.–1541 m. balandžio mėn.) – LDK didikas, valstybės ir karinis veikėjas.

 Biografija 

Vienas žymiausių Radvilų giminės atstovų, Mikalojaus Radvilaičio ir Sofijos Onos Mantvydaitės sūnus. Broliai Mikalojus Radvila II, Jonas Radvila I, Vaitiekus Radvila, sesuo Ona Radvilaitė. Radvilų giminės Biržų-Dubingių linijos pradininkas, žymaus LDK valstybės veikėjo Mikalojaus Radvilos Rudojo ir Lietuvos didžiosios kunigaikštienės Barboros Radvilaitės tėvas.

 Valstybės tarnyba 

1509 m. LDK taurininkas, 1511–1514 m. Kijevo vaivada, 1514 m. Gardino seniūnas, 1521 m. Lietuvos lauko etmonas, 1522 m. Trakų kaštelionas, 1527 m. Vilniaus kaštelionas, 1528 m. Lietuvos dvaro maršalka, 1531–1541 m. Lietuvos didysis etmonas.

Buvo narsus karys ir talentingas karvedys. 1511 m. kartu su Jurgiu Olelkaičiu Rutkos mūšyje (netoli Kijevo) sumušė Krymo totorius; tais pačiais metais prie Ragainės sumušė kryžiuočius. 1512 m. balandžio 28 d. dalyvavo Višnioveco mūšyje, kuriame Lenkijos ir Lietuvos kariuomenės (joms vadovavo Karūnos didysis etmonas Mikalojus Kamienieckis ir Lietuvos didysis etmonas Konstantinas Ostrogiškis) sumušė Krymo chanato kariuomenę.

1512-1522 m. kare prieš Maskvą vadovavo LDK kavalerijai.

Su savo daliniais dalyvavo 1519–1521 m. Lenkijos kare su kryžiuočiais.

1527 m. prie Kijevo sumušė totorius.

1534-1537 m. kare prieš Maskvą (Starodubo karas) vadovavo LDK kariuomenei.
 Šeima ir vaikai 

Buvo vedęs du kartus. Pirmą kartą vedė Barborą Kiškaitę (m. 1513), Lietuvos didžiojo etmono Stanislovo Kiškos dukterį, nuo santuokos su kuria vaikų neturėjo.
1515 metais vedė antrą kartą Barborą Kolą (m. 1550), Podolės vaivados Pavelo Kolos dukterį, nuo santuokos su kuria turėjo dvi dukteris ir sūnų: 
 Mikalojus Radvila Rudasis (1512−1584), Lietuvos didysis kancleris ir Lietuvos didysis etmonas
 Ona Elžbieta Radvilaitė (1518−1558), Voluinė žemės maršalkos Petro Kiškos ir Lietuvos didžiojo stalininko, kunigaikščio Simono Alšėniškio žmona. 
 Barbora Radvilaitė (1520−1551) − Lenkijos karalienė, Žygimanto Augusto žmona.

 Išnašos 

 Nuorodos 
Trimitų herbo Radvilos  (lenkų kalba)

|-

Pareigybės

Kategorija:Radvilos
Kategorija:Lietuvos didieji etmonai
Kategorija:Trakų kaštelionai
Kategorija:Vilniaus kaštelionai
Kategorija:Kijevo vaivados
Kategorija:Lietuvos pataurininkiai
Kategorija:Gardino seniūnai
Kategorija:Lydos seniūnai
Kategorija:Maišiagalos seniūnai
Kategorija:Mozyriaus seniūnai
Kategorija:Merkinės seniūnai
Kategorija:Veliuonos seniūnai
Kategorija:Bielyčios seniūnas